Jakov Fak

**Jakov Fak** (s. 1. elokuuta 1987 Rijeka, Jugoslavia) on kroatialaissyntyinen ampumahiihtäjä, joka on marraskuusta 2010 ollut Slovenian kansalainen. Hän on harrastanut lajia vuodesta 2001 lähtien. Hän edustaa Bjelolasica-seuraa.

Fak sijoittui nuorten MM-kilpailuissa parhaimmillaan kymmenenneksi pikakilpailussa Ruhpoldingissa 2008 sekä voitti rulla-ampumahiihdon takaa-ajokilpailun nuorten maailmanmestaruuden Haute Mauriennessa kesällä 2008. Aikuisten MM-kilpailuihin hän osallistui ensimmäisen kerran Anterselvassa 2007. Pyeongchangin MM-kilpailuissa 2009 hän sijoittui pikakilpailussa 14:nneksi. Se oli vasta hänen uransa kolmas pistesija maailmancupissa: hän oli ollut aiemmin samalla kaudella 37. Östersundin pikakilpailussa ja viidestoista Hochfilzenin normaalimatkalla.

Pyeongchangin MM-kilpailujen normaalimatkalla Fak saavutti pronssia. Hän ampui ainoan sakkominuuttinsa viimeisellä ampumapaikalla ja hävisi kultaa voittaneelle Ole Einar Bjørndalenille 17,1 sekuntia.

Vancouverin olympialaisissa 2010 Fak saavutti pronssia pikakilpailussa. Fak hävisi kisan voittaneelle Vincent Jaylle 14 sekuntia. Yhteislähtökilpailussa hän oli yhdeksäs. Ruhpoldingin MM-kilpailuissa 2012 hän hiihti ankkuriosuuden hopeaa saaneessa Slovenian sekaviestijoukkueessa. Pikakilpailussa hän sijoittui 11:nneksi ja takaa-ajossa kahdeksanneksi.

Ruhpoldingin MM-kilpailujen normaalimatkalla Jakov Fak voitti kultaa. Kilpailussa hän ampui yhden sakkominuutin ja varmisti mestaruuden viimeisellä hiihtolenkillä ohittaen Ranskan Simon Fourcaden. Se oli samalla hänen ensimmäinen maailmancupin osakilpailuvoittonsa. 

Nové Měston MM-kilpailuissa 2013 Fak sai nolla-ammunnalla pronssia pikakilpailussa. Takaa-ajossa hän sijoittui kuudenneksi. Sotšin olympialaisissa 2014 hän oli yhteislähdössä neljäs, pikakilpailussa kymmenes ja Slovenia viestissä kuudes. Kontiolahden MM-kilpailuissa 2015 hän voitti yhteislähdön maailmanmestaruuden. Hän ampui yhden ohilaukauksen ja kukisti toiseksi sijoittuneen Ondřej Moravecin yhdellä sekunnilla. Lisäksi hän oli takaa-ajossa kahdeksas, normaalimatkalla kymmenes ja pikakilpailussa 14:s. Oslon MM-kilpailuissa 2016 hän nousi sprintin 39. sijalta takaa-ajossa viidenneksi sekä oli normaalimatkalla kuudes ja yhteislähtökilpailussa seitsemäs.

Fak saavutti Pyeongchangin olympialaisissa 2018 hopeaa normaalimatkalla. Yhteislähtökilpailussa hän oli kymmenes. Östersundin MM-kilpailuissa 2019 hän sijoittui yhteislähdössä 14:nneksi ja Slovenia viestissä viidenneksi. Anterselvan MM-kilpailuissa 2020 hän oli normaalimatkalla neljäs, yhteislähdössä viidestoista ja Slovenia viestissä jälleen viides. Pokljukan MM-kilpailuissa 2021 hän sijoittui yhteislähdössä viidenneksi. Nové Měston MM-kilpailuissa 2024 hän oli yhteislähdössä kuudes ja normaalimatkalla yhdeksäs. Lenzerheiden MM-kilpailuissa 2025 hän sijoittui normaalimatkalla ja takaa-ajossa kuudenneksi sekä pikakilpailussa 11:nneksi. Milanon ja Cortinan olympialaisissa 2026 hän oli takaa-ajossa neljästoista.

## Maailmancupin palkintosijat
*Kausi 2008–2009: Pyeongchang, normaalimatkalla kolmas
*Kausi 2009–2010: Vancouver, pikakilpailussa kolmas
*Kausi 2010–2011: Östersund, takaa-ajossa kolmas
*Kausi 2011–2012: Ruhpolding, normaalimatkalla voitto; normaalimatkan cupissa toinen
*Kausi 2012–2013: Hochfilzen, pikakilpailussa kolmas, takaa-ajossa voitto, Pokljuka, pikakilpailussa voitto, yhteislähdössä toinen, Anterselva, pikakilpailussa kolmas, takaa-ajossa toinen, Nové Město, pikakilpailussa kolmas; maailmancupin kokonaiskilpailussa neljäs, pikakilpailucupissa neljäs
*Kausi 2013–2014: Ruhpolding, takaa-ajossa toinen, Oslo, pikakilpailussa voitto, yhteislähdössä kolmas
*Kausi 2014–2015: Östersund, pikakilpailussa kolmas, Hochfilzen, takaa-ajossa kolmas, Anterselva, pikakilpailussa kolmas, Nové Město, pikakilpailussa, takaa-ajossa voitto, Kontiolahti, yhteislähdössä voitto, Hanty-Mansijsk, yhteislähdössä voitto; maailmancupin kokonaiskilpailussa kolmas, yhteislähtöcupissa toinen, takaa-ajocupissa kolmas, pikakilpailucupissa neljäs
*Kausi 2017–2018: Östersund, takaa-ajossa toinen,  Hochfilzen, pikakilpailussa kolmas, takaa-ajossa toinen; maailmancupin kokonaiskilpailussa kuudes
*Kausi 2020-2021: Anterselva, yhteislähdössä kolmas
*Kausi 2022–2023: Ruhpolding, normaalimatkalla kolmas
*Kausi 2024–2025: Pokljuka, lyhennetyllä normaalimatkalla voitto; maailmancupin kokonaiskilpailussa kymmenes, normaalimatkan cupissa toinen

## Lähteet

*

### Viitteet